b'\n_START_ARTICLE_\nAlbertine Sarrazin\n_START_SECTION_\nInfantesa\n_START_PARAGRAPH_\nAbandonada el mateix dia del seu naixement a l\'Assist\xc3\xa8ncia P\xc3\xbablica d\xe2\x80\x99Alger (Alg\xc3\xa8ria), la futura escriptora fou batejada Albertine Damien el 23 de setembre, segons el principi de donar el nom de sant del dia en qu\xc3\xa8 s\'ha trobat el nad\xc3\xb3. L\'adopt\xc3\xa0 el febrer del 1939 una parella que no tenia descend\xc3\xa8ncia. El pare, de 58 anys, era un metge militar estacionat a Alger. La seva mare, Th\xc3\xa9r\xc3\xa8se, - que designava amb el nom "mother" a la seva correspond\xc3\xa8ncia - tenia 55 anys i nom\xc3\xa9s treball\xc3\xa0 en temps de guerra com a infermera. L\'adopci\xc3\xb3 definitiva es f\xc3\xa9u vigent el 17 de novembre de 1941. Quan tenia dos anys, Albertine fou v\xc3\xadctima de paludisme, un episodi dissortat que va marcar el principi d\'una llarga s\xc3\xa8rie de problemes m\xc3\xa8dics. Els seus pares l\'enviaren a les escoles religioses d\'Alg\xc3\xa8ria. El 1947, obtingu\xc3\xa9 el diploma d\xe2\x80\x99educaci\xc3\xb3 religiosa i tamb\xc3\xa9 el certificat elemental que fou signat per l\'arquebisbe d\xe2\x80\x99Alger. Quan el seu pare deix\xc3\xa0 l\'ex\xc3\xa8rcit el 15 d\'abril de 1941, la fam\xc3\xadlia se n\'an\xc3\xa0 d\'Alger el 1947 per a instal\xc2\xb7lar-se a Ais de Proven\xc3\xa7a._NEWLINE_Albertine havia de prosseguir les regles de comportament estrictes d\'una noia educada en un \xc3\xa0mbit burg\xc3\xa8s. Fou inscrita al col\xc2\xb7legi Sainte-Catherine-de-Sienne d\'Ais de Proven\xc3\xa7a, on obtingu\xc3\xa9 molts primers premis d\'excel\xc2\xb7l\xc3\xa8ncia, a desgrat del traumatisme que supos\xc3\xa0 la violaci\xc3\xb3 de la qual fou v\xc3\xadctima quan tenia deu anys i que li va infligir el seu oncle._NEWLINE_El 1949, comen\xc3\xa7\xc3\xa0 a escriure en uns quadernets el seu primer text, Les aventures de trois guides indisciplin\xc3\xa9es. El 1952, fou inscrita com a interna en un liceu per\xc3\xb2 com que el seu pare jutj\xc3\xa0 que tenia problemes de comportament, l\xe2\x80\x99oblig\xc3\xa0 a consultar un psiquiatre. Aquest tot i que no detect\xc3\xa0 cap problema seri\xc3\xb3s va recomanar un allunyament de la seva fam\xc3\xadlia. El jutge acord\xc3\xa0 aleshores l\'autoritzaci\xc3\xb3 al pare per a tancar la seva filla a la pres\xc3\xb3._NEWLINE_A conseq\xc3\xbc\xc3\xa8ncia fou enviada for\xc3\xa7osament a la pres\xc3\xb3 Bon Pasteur de Marsella. Despr\xc3\xa9s d\'arribar-hi reb\xc3\xa9 un altre nom, Anick (com s\'acostumava a fer llavors amb tota la gent que arribava a aquell establiment). Albertine hi romangu\xc3\xa9 sis anys, fins a la seva majoria (que en aquell temps era als 21 anys). Alhora el coronel intent\xc3\xa0 d\'anul\xc2\xb7lar l\'adopci\xc3\xb3 i s\'engeg\xc3\xa0 una enquesta social.\n_START_SECTION_\nEl proc\xc3\xa9s\n_START_PARAGRAPH_\nEl 1953, va passar la primera part del seu batxillerat, i se n\'an\xc3\xa0 a Par\xc3\xads. Amb una companya de pres\xc3\xb3 que havia retrobat a Par\xc3\xads, feu mala vida, comen\xc3\xa7\xc3\xa0 a prostituir-se, a robar en les cotxes i a les botigues. A les darreries del 1953, aprofit\xc3\xa0 una visita al seu pare a Marsella per a robar-li la pistola abans de tornar a Par\xc3\xads. Amb aquesta arma particip\xc3\xa0 en un atracament durant el qual la seva c\xc3\xb2mplice va ferir la dependenta d\'un cop de pistola._NEWLINE_Totes dues foren detingudes el 20 d\'agost. Alguns dies despr\xc3\xa9s foren portades davant d\'un jutge abans de ser separades. Fou en aquell per\xc3\xadode que va encetar l\'escriptura de Les carnets verts. Uns quants dies despr\xc3\xa9s, fou transferida per la fiscalia a la Pres\xc3\xb3 de Fresnes. El 1954 comen\xc3\xa7\xc3\xa0 a escriure poemes i l\'any seg\xc3\xbcent pass\xc3\xa0 la segona part del seu batxillerat a Vanves._NEWLINE_Al novembre de 1955, les dues amigues van compar\xc3\xa8ixer davant l\'audi\xc3\xa8ncia de menors del Seine; el proc\xc3\xa9s es f\xc3\xa9u a porta tancada. Albertine va burlar-se dels jutges i dels jurats en declarar: \xc2\xabNo tinc cap remordiment. Quan en tingui, ja us ho dir\xc3\xa9\xc2\xbb. La seva condemna fou de set anys de pres\xc3\xb3 mentre que la seva c\xc3\xb2mplice nom\xc3\xa9s fou sentenciada a cinc anys, primer a la pres\xc3\xb3 de Fresnes i m\xc3\xa9s tard a la pres\xc3\xb3 escola de Doullens al nord de Fran\xc3\xa7a, el 1956. Tenia el n\xc3\xbamero 504, i fou tancada a la secci\xc3\xb3 B\xc3\xa9arn. Alhora, els seus pares, als quals havia demanat un advocat, varen revocar l\'adopci\xc3\xb3 plen\xc3\xa0ria, un esdeveniment rar\xc3\xadssim a Fran\xc3\xa7a._NEWLINE_A l\'octubre del 1957 s\xe2\x80\x99inscrigu\xc3\xa9 al certificat d\xe2\x80\x99estudis literaris generals cl\xc3\xa0ssics. El 19 d\'abril del 1957, es va escapar de la pres\xc3\xb3. Salt\xc3\xa0 la muralla que feia deu metres i quan toc\xc3\xa0 el terra es trenc\xc3\xa0 l\'astr\xc3\xa0gal, un os petit del peu, la qual cosa dificult\xc3\xa0 que camin\xc3\xa9s. A despit de la seva ferida, s\'arrosseg\xc3\xa0 fins a la carretera.\n_START_SECTION_\nEl gran amor\n_START_PARAGRAPH_\nFou arran d\'aquesta evasi\xc3\xb3 quan comen\xc3\xa7\xc3\xa0 la seva hist\xc3\xb2ria d\'amor amb Julien Sarrazin. Aquest, un malfactor petit, que la va veure a la vora de la carretera, la va dur i amagar a la casa de sa mare. Despr\xc3\xa9s d\'atendre-la i de curar les seves ferides, s\'enamor\xc3\xa0 d\'ella. Despr\xc3\xa9s va amagar-la a bar de barriada de Cr\xc3\xa9teil, \xc2\xabla petite Venise\xc2\xbb. Est\xc3\xa0 hospitalitzada a Cr\xc3\xa9teil i operada de l\'astr\xc3\xa0gal._NEWLINE_Al mar\xc3\xa7 del 1958, despr\xc3\xa9s de la detenci\xc3\xb3 de Julien, Albertine, sola a Par\xc3\xads, decideix prostituir-se per a sobreviure. Aleshores va con\xc3\xa8ixer un mec\xc3\xa0nic, Maurice Bouvier, de malnom l\xe2\x80\x99oncle, que esdevingu\xc3\xa9 un client regular. Uns quants mesos despr\xc3\xa9s Julien fou alliberat i se n\'anaren tot dos a viure a Calais. El 8 de setembre de 1958, Julien fou detingut una altra vegada, a Abbeville arran d\'un robatori mentre que Albertine ho fou per \xc3\xbas de documentaci\xc3\xb3 falsa. Julien fou alliberat el 17 de setembre mentre que Albertine degu\xc3\xa9 complir la seva pena a Doullens, abans el seu transferiment a Amiens al departament de les dones, al qual s\'ocupa de la neteja i del taller de costura. Alhora estudi\xc3\xa0 filosofia i angl\xc3\xa8s. Escrigu\xc3\xa9 alguns poemes i comen\xc3\xa7\xc3\xa0 Times, journal de prison 59._NEWLINE_El 7 de febrer 1959, la parella es cas\xc3\xa0 \xc3\xa0 l\'ajuntament del X districte de Par\xc3\xads, entre dos gendarmes. Fou en aquell per\xc3\xadode que comen\xc3\xa7\xc3\xa0 l\'escriptura de La Cavale. A conseq\xc3\xbc\xc3\xa8ncia fou traslladada a Soissons, i aix\xc3\xad Julien la pogu\xc3\xa9 veure m\xc3\xa9s sovint. Va ser empresonat per un nou robatori i condemnat a quinze mesos de pres\xc3\xb3. Fou alliberat el 23 de setembre de 1960._NEWLINE_A l\'octubre, Albertine obtingu\xc3\xa9 una gr\xc3\xa0cia de set mesos. El 1961, tingu\xc3\xa9 un accident de cotxe, amb Julien i la mare del seu marit, la qual mor\xc3\xad a conseq\xc3\xbc\xc3\xa8ncia. Julien torna a la pres\xc3\xb3, aquesta vegada a Pontoise, per haver robat unes joies i Albertine per recobriment. Fou alliberada el 6 de juny de 1963. Al gener de 1964 Albertine s\xe2\x80\x99instal\xc2\xb7l\xc3\xa0 a Al\xc3\xa8s per a acostar-se a Nimes on Julien estava empresonat. Ingress\xc3\xa0 aleshores com a periodista independent al M\xc3\xa9ridional._NEWLINE_El 7 d\'abril, arran del robatori d\'una ampolla de whisky a un supermercat, fou condemnada a quatre mesos a Al\xc3\xa8s. Comen\xc3\xa7\xc3\xa0 aleshores a escriure Les soleils noirs (Els sols negres) que m\xc3\xa9s tard es rebatej\xc3\xa0 l\xe2\x80\x99Astragale. Quan fou alliberada el 9 d\'agost decidiren ambd\xc3\xb3s instal\xc2\xb7lar-se en una casa vella d\'un antic client d\'Albertine les Cevenes.\n_START_SECTION_\nEl per\xc3\xadode d\'\xc3\xa8xit\n_START_PARAGRAPH_\nEl 27 d\'abril de 1964, el director de l\'editorial Jean-Pierre Castelnau accept\xc3\xa0 els manuscrits de L\xe2\x80\x99Astragale i de La Cavale. Aleshores l\'escriptora f\xc3\xa9u via cap a Montpeller, per a corregir-ne les darreres galerades. El 1966 va arribar per fi la seva hora de gl\xc3\xb2ria. El mateix any, reb\xc3\xa9 le prix des quatre-jurys 1966. M\xc3\xa9s endavant acab\xc3\xa0 La Traversi\xc3\xa8re que es public\xc3\xa0 el 25 de novembre. La seva fama s\'estengu\xc3\xa9 m\xc3\xa9s enll\xc3\xa0 de la frontera francesa i L\xe2\x80\x99Astragale es tradu\xc3\xad a diverses lleng\xc3\xbces, com ara l\'espanyol amb el t\xc3\xadtol El Astragalo. A l\'entrada de 1967, acumul\xc3\xa0 tota una s\xc3\xa8rie d\'operacions de l\'astragala i dels ovaris entre d\'altres. Tot i aix\xc3\xad tals desgr\xc3\xa0cies no la van descoratjar pas de treballar a l\'adaptaci\xc3\xb3 al cinema de L\'Astragale.\n_START_SECTION_\nLa seva mort\n_START_PARAGRAPH_\nEl 1967, mor\xc3\xad a conseq\xc3\xbc\xc3\xa8ncia d\'una operaci\xc3\xb3 del reny\xc3\xb3, fatigada pel consum d\'alcohol, de tabac, de dues altres operacions recents i la seva vida ca\xc3\xb2tica. L\'anestesista diletant no l\'havia auscultat ni controlat el seu grup sanguini, i no hi havia vigil\xc3\xa0ncia postoperativa. A m\xc3\xa9s a m\xc3\xa9s, no hi havia sang de reserva a aquella cl\xc3\xadnica de Montpeller._NEWLINE_El seu marit va querellar-se contre l\'\xc3\xa8quip m\xc3\xa8dic al tribunal per\xc3\xb2 la fiscalia va arxivar. Julien va apel\xc2\xb7lar i guanyar el judici en segona inst\xc3\xa0ncia. El cirurgi\xc3\xa0 i l\'anestesista foren condemnats a dos mesos de pres\xc3\xb3 amb llibertat provisional i una multa de 90.000 francs per homicidi involuntari.\n_START_SECTION_\nTraduccions, adaptacions i legat\n_START_PARAGRAPH_\nL\'Astragale fou adaptada al cine per Guy Casaril el 1968 amb Marl\xc3\xa8ne Jobert en el paper principal de la jove delinq\xc3\xbcent Anne i Horz Buchholz que interpretava el seu company Julien. El 1971 Michel Mitrani feu una adaptaci\xc3\xb3 de La Cavale. S\'han fet traduccions d\'aquesta novel\xc2\xb7la a diverses lleng\xc3\xbces com ara l\'itali\xc3\xa0 (el 1966 i el 2001), l\'espanyol i l\'angl\xc3\xa8s (el 1967). El 2001 Jacques Layani ha editat una biografia sobre aquesta escriptora: Albertine Sarrazine, une vie". S\'han fet diverses adaptacions, m\xc3\xa9s o menys fidels, de la seva vida al teatre._NEWLINE_L\'Ajuntament de Valfaun\xc3\xa9s (Erau) cre\xc3\xa0 un premi Prix de la nouvelle Albertine Sarrazin el 2010.'